A Tanács 411/98/EK rendelete

(1998. február 16.)

az élő állatok nyolc órát meghaladó időtartamú szállítására használt közúti járművekre vonatkozó kiegészítő állatvédelmi előírásokról

AZ EURÓPAI UNIÓ TANÁCSA,

tekintettel az állatok szállítás közbeni védelméről szóló, 1991. november 19-i 91/628/EGK tanácsi irányelvre [1] és különösen annak 13. cikke (1) bekezdésére,

tekintettel a Bizottság javaslatára,

mivel a 91/628/EGK irányelv 5. cikke A pontja (1) bekezdésének c) pontja szerint szükséges meghatározni azokat a szállítóeszközökre vonatkozó követelményeket, amelyek biztosítják az állatok kíméletével kapcsolatos közösségi követelmények betartását, és különösen azokat, melyeket a 13. cikk (1) bekezdésével összhangban kell meghatározni;

mivel szükséges a háziasított egypatás állatok, továbbá a háziasított szarvasmarha-, juh-, kecske- és sertésfélék nyolc órát meghaladó időtartamú szállítása esetére, az e rendelet hatálya alá tartozó szállítási módokra vonatkozó, a 91/628/EGK irányelv melléklete VII. fejezete 3. pontjának az alkalmazott szállítóeszközre vonatkozó előírásait kiegészítő előírásokat meghatározni;

mivel az érintett fajokhoz tartozó állatokat zömmel közúton szállítják; mivel ezért célszerű a kezdeti fázisban azokat a kiegészítő előírásokat megállapítani, amelyeknek a közúti járművek meg kell feleljenek ahhoz, hogy az érintett fajokhoz tartozó állatok nyolc órát meghaladó időtartamú szállítására használhatók legyenek;

mivel azonban ezeket, a közúti járművekre vonatkozó kiegészítő előírásokat úgy kell meghatározni, hogy ne sértsék az egyéb, különösen vasúti és tengeri szállításra vonatkozó, a továbbiakban várhatóan elfogadásra kerülő kiegészítő előrásokat; mivel az ilyen jövőbeni intézkedések elfogadásáig továbbra is a 91/628/EGK irányelv melléklete VII. fejezetének 3. pontjában foglalt rendelkezéseket kell alkalmazni az élő állatok szállítására szolgáló más szállítóeszközökre vonatkozóan;

mivel az érintett állatok kíméletének biztosítására a kiegészítő előírásoknak bizonyos speciális kötelezettségeket kell meghatározniuk, nevezetesen a jármű megközelíthetőségével, az állatok mozgatható válaszfallal való elkülönítésével, a takarmányozásra, az itatásra és a megfelelő szellőzésre vonatkozó részletes intézkedésekkel – amely utóbbi alapulhat mesterséges szellőztetőberendezésen, vagy olyan rendszeren, amely biztosítja a hőmérsékleti tartományra vonatkozó előírásnak való megfelelést – kapcsolatban;

mivel a fenti rendszerek közötti választás nem sértheti az állatok szabad mozgásának elvét,

ELFOGADTA EZT A RENDELETET:

1. cikk

Ha a szállítási idő meghaladja a 91/628/EGK irányelv melléklete VII. fejezetének 2. pontjában megállapított nyolc órát, háziasított egypatás állatok, továbbá a háziasított szarvasmarha-, juh-, kecske- és sertésfélék Közösségen belüli szállítására használt közúti járműveknek meg kell felelniük az e rendelet mellékletében előírt kiegészítő követelményeknek.

2. cikk

A Bizottság legkésőbb 2003. december 31-ig az Állat-egészségügyi Tudományos Bizottság véleménye alapján jelentést nyújt be a Tanácsnak e rendelet végrehajtásáról, és különösen a különféle szellőztetőberendezések alkalmazásáról, minden, a jelentés következtetéseit figyelembe vevő megfelelő javaslattal együtt.

A Tanács e javaslatokról a benyújtásuktól számított hat hónapon belül, minősített többséggel határoz.

3. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 1999. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. február 16-án.

a Tanács részéről

az elnök

J. Cunningham

[1] HL L 340., 1991.12.11., 1. o. Legutóbb a 95/29/EK irányelvvel (HL L 148., 1995.6.30., 52. o.) módosított irányelv.

--------------------------------------------------

MELLÉKLET

AZ ÉLŐ ÁLLATOK NYOLC ÓRÁT MEGHALADÓ IDŐTARTAMÚ SZÁLLÍTÁSÁRA HASZNÁLT KÖZÚTI JÁRMŰVEKRE VONATKOZÓ KIEGÉSZÍTŐ ELŐÍRÁSOK

1. ALOM

A 91/628/EGK irányelv melléklete I. fejezete A. 5. pontja második mondata rendelkezéseinek sérelme nélkül, az állatok számára megfelelő almot kell biztosítani, amely:

a) biztosítja kényelmüket; az alom mennyisége az alábbiaktól függően változhat:

- a szállított állatok faja és száma,

- a szállítás időtartama,

- az időjárás;

b) biztosítja az állati vizelet és trágya megfelelő felszívását és eloszlását.

2. TAKARMÁNY

Ha a szállított állatok faja és kategóriája, valamint a 91/628/EGK irányelv melléklete VII. fejezete 4. pontjában meghatározott szállítási időtartam miatt, az állatokat a szállítás során etetni kell, az alábbi rendelkezéseket kell alkalmazni:

a) a szállításra használt járműnek a kérdéses állatok takarmányozására alkalmas takarmányból olyan mennyiséget kell magával vinnie, amely az érintett szállítás időtartamára elegendő;

b) a szállítás alatt a takarmányt meg kell óvni az időjárástól és a szennyezőanyagoktól, így különösen a portól, üzemanyagtól, kipufogógázoktól, állati vizelettől és trágyától;

c) ha az állatok etetéséhez meghatározott berendezést (vályút, tartályt vagy más, a takarmány kiosztására alkalmas eszközt) kell használni, ezt a berendezést a járművel kell szállítani, biztosítani kell, hogy az a célnak megfelelő legyen, használat előtt és után meg kell tisztítani, és minden szállítás után fertőtleníteni kell;

d) a fenti leírásnak megfelelő etetőberendezés használata esetén, annak olyan kialakításúnak kell lennie, hogy ne okozhassa az állatok sérülését, és szükség esetén, felborulásának megakadályozása érdekében, rögzíteni lehessen a jármű egy meghatározott részéhez. Amikor a jármű mozgásban van, és amikor a berendezést nem használják, azt a jármű állatoktól elkülönített részében kell tárolni.

3. MEGKÖZELÍTHETŐSÉG

A szállításra használt járműveket, az állatok felügyelete és megfelelő ellátása érdekében – beleértve különösen az etetésüket és itatásukat – úgy kell felszerelni, hogy minden szállított állat mindig közvetlenül megközelíthető legyen.

4. SZELLŐZÉS

A járművet megfelelő szellőztetőberendezéssel kell felszerelni, hogy a szállított állatok kímélete folyamatosan biztosított legyen, különösen a következő szempontokat figyelembe véve:

- a tervezett szállítás és időtartama,

- a használt jármű kialakítása (nyitott vagy zárt),

- a tervezett szállítás alatt várható időjárási tényezőkből következő belső és külső hőmérséklet,

- a különféle szállított állatfajok sajátos élettani szükségletei,

- a 91/628/EGK irányelv melléklete VI. fejezetében meghatározott rakodási sűrűség és az állatok feletti légtér.

A szellőztetőberendezésnek továbbá olyan kialakításúnak kell lennie, hogy

- azt mindenkor használni lehessen, amikor az állatok a járművön vannak, akár mozgásban van a jármű, akár áll,

- biztosítsa a szennyezetlen levegő hatékony körforgását.

Evégett a szállítóknak gondoskodniuk kell:

- vagy egy mesterséges szellőztetőberendezésről, amelyre vonatkozó részletes követelmények az Állat-egészségügyi Tudományos Bizottsággal való konzultációt követően, a 91/628/EGK irányelv 17. cikkében meghatározott eljárásnak megfelelően kerülnek meghatározásra,

- vagy egy olyan szellőztetőberendezésről, amely biztosítja, hogy a járműben valamennyi állat számára fenn lehessen tartani az 5 °C és 30 °C közötti hőmérsékleti tartományba eső hőmérsékletet, a külső hőmérséklettől függően + 5 °C-os tűréshatárral. Az ilyen berendezést továbbá megfelelő ellenőrző készülékkel kell felszerelni.

A két rendszer közötti választás lehetősége nem sértheti az állatok szabad mozgásának elvét.

5. VÁLASZFALAK

5.1. A járművet elkülönített bokszok kialakítása érdekében válaszfalakkal kell ellátni.

5.1.1. A válaszfalaknak olyan szerkezetűnek kell lenniük, hogy azokat különféle helyzetben lehessen felállítani, és így a bokszok méretét a sajátos követelményekhez, valamint az állatok fajtájához, méretéhez és számához lehessen alakítani.

6. VÍZELLÁTÁS

6.1. A járművet olyan felszereléssel kell ellátni, hogy megálláskor rá lehessen kötni a vízellátó rendszerre.

6.1.1. A járművet a különféle fajok számára megfelelő, rögzített vagy elmozdítható itatókészülékekkel kell felszerelni, mint vályúk, tálak vagy szopókák, hogy az állatokat a jármű fedélzetén itatni lehessen. E készülékek kialakítása olyan kell legyen, hogy az állatok ne sérthessék meg magukat.

6.2. A 6.1. és a 6.1.1. pont rendelkezéseinek sérelme nélkül, a sertéseket szállító járműveket befogadóképességüktől, a szállított állatok számától és a szállítás során tervezett megállások számától függően, egy vagy több, elegendő űrtartalmú víztartállyal kell ellátni, hogy az állatok a szállítás ideje alatt szabadon ihassanak.

Az ilyen víztartályok kialakításának olyannak kell lennie, hogy azokat minden szállítás után ki lehessen üríteni és ki lehessen tisztítani, továbbá azokat olyan rendszerrel kell ellátni, amely annak érdekében, hogy a tartályokat a szállítás folyamán alkalmas időpontban fel lehessen tölteni, lehetővé teszi a vízszint ellenőrzését. A tartályokat össze kell kapcsolni a bokszokon belül elhelyezett, jól karbantartott itatókészülékekkel, hogy a sertések a vízhez bármikor hozzáférhessenek. A fenti rendszeren túl, azzal párhuzamosan, a sertések nedvesen tartására szolgáló – pl. permetező- – rendszer is alkalmazható.

--------------------------------------------------